**ΠΑΡΕΜΒΑΣΗ ΓΙΑ ΧΕΥ Νο5 «ΚΥΜΗ»**

Ονομάζομαι Άρης Κωστούλης, είμαι δημότης Αμαρουσίου και κατοικώ μόνιμα στο Ψαλίδι περισσότερα από είκοσι (20) συνεχή χρόνια .

Το ΧΕΥ Νο 5 «ΚΥΜΗΣ» ως θεματολογία είναι γνωστή ή περίπου γνωστή στο Σώμα και ως εκ τούτου θα περιοριστώ στα αναγκαία και για την οικονομία του.

1. Είναι το τελευταίο Δημόσιο αδόμητο οικόπεδο, στα διοικητικά όρια του Δήμου Αμαρουσίου, στη συμβολή των οδών Κύμης και Ηλέκτρας, που έχει απαλλοτριωθεί από το Ελληνικό Δημόσιο για Δημόσιο συμφέρον, με συγκεκριμένο σκοπό.
2. Η συνολική έκταση είναι κοντά στα 7 στρέμματα, στην οποία συνυπολογίζεται η έκταση ενός στρέμματος που είναι άγνωστο αν θα αποτελέσει αντικείμενο της επικείμενης Διαγωνιστικής Διαδικασίας Πώλησης από το ΤΑΙΠΕΔ.
3. Το 2003 ολοκληρώθηκε η κατασκευή της Αττικής Οδού και ο ανάδοχος του έργου όφειλε να το επιστρέψει στο Δημόσιο . Ωστόσο μέχρι και το 2011 ο χώρος ήταν καταλυμένος από τα εργοτάξια της Αττικής Οδού.
4. Το 2009, με πρωτοβουλία του Δήμου, συνάπτεται Μνημόνιο Συνεργασίας με τη ΚΕΔ. Σε ό,τι αφορά το εν λόγω οικόπεδο η συμφωνία προβλέπει τρόπο αξιοποίησης με ευθύνη της ΚΕΔ, ωστόσο με προϋποθέσεις και εκατέρωθεν δεσμεύσεις και αυστηρά χρονοδιαγράμματα, που δυστυχώς δεν έστερξαν υλοποίησης σε: σύνταξη μελετών, καθορισμό περιβαλλοντικών όρων, καθορισμό χρήσεων γης, επιχειρησιακό σχέδιο, όρους δόμησης .
5. Το 2013 μεταβιβάζεται στο ΤΑΙΠΕΔ για τα περαιτέρω(!), οπότε έπαψε η ισχύς του Μνημονίου Συνεργασίας ΚΕΔ – Δήμου Αμαρουσίου.
6. To 2013(8-4-2013) στην ιστοσελίδα του ΤΑΙΠΕΔ αναρτήθηκε ενδιαφέρον υλικό απαντήσεων σε διευκρινιστικές ερωτήσεις ενδιαφερομένων σχετικά με την εκδήλωση ενδιαφέροντος για την αξιοποίηση, μέσω πώλησης, των ΧΕΥ της Αττικής Οδού. Σε ό,τι αφορά το επίμαχο ΧΕΥ είναι προφανές ότι υπάρχει έντονο επιχειρηματικό ενδιαφέρον με επτά (7) διευκρινιστικές ερωτήσεις.
7. Τον Φεβρουάριο του 2014 -λίγο πριν τη πώληση του «ΧΕΥ ΝΕΡΑΤΖΙΩΤΙΣΣΑ»- ο δήμαρχος Αμαρουσίου απέστειλε επιστολή στο ΤΑΙΠΕΔ, με την οποία εναντιώνεται στη πώληση των τριών (3) ΧΕΥ του Αμαρουσίου, στην περαιτέρω τσιμεντοποίηση της ευρύτερης περιοχής και καλεί το ΤΑΙΠΕΔ στην παραχώρησή τους στον Δήμο Αμαρουσίου με σκοπό να αξιοποιηθούν ως χώροι πράσινου και στάθμευσης, δηλώνοντας ιδιαίτερα ότι ο Δήμος -μέχρι της ευτυχούς κατάληξης για το καλό των Δημοτών το – «είναι υποχρεωμένος να εμποδίσει κάθε ενέργεια επιδείνωσης του οικιστικού περιβάλλοντος της περιοχής μας» .
8. Για το οικόπεδο σας μεταφέρω πληροφορίες ότι οι αρμόδιοι κινούν γρήγορα τις διαδικασίες καθορισμού χρήσεων γης και όρων δόμησης Πολεοδομικού Κέντρου, δηλαδή με υπέρτερες χρήσεις γης και δραματική αύξηση του Συντελεστή Δόμησης.
9. Είμαι σε θέση να γνωρίζω ότι για το επίμαχο οικόπεδο το Δ.Σ. του τοπικού Συλλόγου στο Ψαλίδι , με το οποίο η διοίκηση βρίσκεστε σε διαρκή - ανοιχτή επικοινωνία, σας έχει από καιρού και έγκαιρα μεταφέρει τις ανησυχίες του, και τις οποίες απόλυτα συμμερίζεστε, για το ενδεχόμενο αξιοποίησής του μέσω του ΤΑΙΠΕΔ, με επενδυτικό σχέδιο μακράν και πέραν του σκοπού της αναγκαστικής απαλλοτρίωσης, με επίπτωση μιας ακόμη καταστροφικής τσιμεντοποίησης και του τελευταίου ελεύθερου δημόσιου χώρου και αυτό αναμένεται να πλήξει αθροιστικά τα μέγιστα το περιβαλλοντικό ισοζύγιο στο Ψαλίδι, από το οποίο απουσιάζουν οι δημόσιοι χώροι πράσινου και μέρα – μέρα συγκεκριμένο τμήμα του Ψαλιδίου καθίσταται τόπος εχθρικός και ακατάλληλος για κατοικία.

Έχω την άποψη -μετά και την κακή εξέλιξη του «ΧΕΥ ΝΕΡΑΤΖΙΩΤΙΣΣΑ»- ότι οι κάτοικοι του Ψαλιδίου είναι έτοιμοι να συνδράμουν στις αδιαμφισβήτητα καλές θέσεις και προθέσεις και να ενδυναμώσουν τις προσπάθειες της διοίκησης σε συγκεκριμένο σχέδιο δράσης (αυτό δε , είναι και το βασικό μου ερώτημα, αν δηλαδή υπάρχει τέτοιο σχέδιο ή, ακόμη και αν υπάρχει, αν χρήζει επικαιροποίησης)στην κατεύθυνση αξιολόγησης των επιπτώσεων στο Ψαλίδι από μια ακόμη κακή επένδυση, της επιστροφής του οικοπέδου και της αξιοποίησής του μέσω του Δήμου Αμαρουσίου, με σκοπό την αναλογική εξομάλυνση των επιτακτικών περιβαλλοντικών αναγκών και της περιβαλλοντικής ζημιάς που έχει υποστεί η περιοχή ΜΑΣ, στη βάση:

* Της δραματικής εκτροπής του περιβαλλοντικού ισοζυγίου στο Ψαλίδι.
* Των δημοσίων δεσμεύσεων της διοίκησης για την ανάταξη του περιβάλλοντος.
* Τ επιστολής του Δήμου προς το ΤΑΙΠΕΔ.

Για τα πρακτικά της συνεδρίασης καταθέτω στο προεδρείο:

1. Αντίγραφο του Μνημονίου Συνεργασίας ΚΕΔ – Δήμου Αμαρουσίου
2. Αντίγραφο Απαντήσεων του ΤΑΙΠΕΔ
3. Αντίγραφο επιστολής του κου Δημάρχου στο ΤΑΙΠΕΔ
4. Αντίγραφο του ΦΕΚ 151/2012